Gemius

Gemius on Kesk- ja Ida-Euroopa suurim internetikasutusele spetsialiseerunud sõltumatu uuringute agentuur. Gemiuse missiooniks on toetada teadmistepõhiseid otsuseid äris.
Gemiuse suurimad konkurendid on Google Analytics, AdForm ja DoubleClick. Gemius eristub konkurentidest selle poolest, et pakub tehnilist tuge ja kogutud andmed kuuluvad kliendile.
Ajalugu.
1999. aastal asutatud ettevõtte esialgne nimi oli Global eMarketing. Esialgne projekt GeMius oli veebilehtede mõõtmise süsteem.
2002. aastal nimetati ettevõte ümber Gemiuseks. Suurenenud nõudluse tõttu loodi tööriistu juurde.
2003. aastal loodi interneti mõõtmise meetod, mille abil suudeti mõõta reaalsete külastajate arvu. Antud meetod võtab arvesse võimalust, et interneti külastajad kustutavad küpsiseid, vahetavad brausereid või jagavad ühte arvutit. Meetod koondas kaht tüüpi andmehulgad: kasutajakesksed ja veebilehekesksed. Kasutajakeskse andmekogu eesmärk on mõõta sotsiaaldemograafilisi karakteristikuid interneti kasutaja kohta (nt sugu, amet, vanus, elukoht). Veebilehekeskse andmekogu eesmärk on mõõta veebilehe külastamise sagedust, keskmist külastatavuse pikkust, lehevaatamiste arvu. Esimesena kasutati sellist meetodit Poola veebiturul ja seda kutsuti nimega Prawdziwy Profil.
2004. aastal alustati koostööd ettevõttega Polskie Badania Internetu (PBI). Prawdziwy Profilist arenes Megapanel PBI/Gemius, mida üle maailma tuntakse nime gemiusAudience all. Alates 2005. aastast ilmuvad gemiusAudience’i tulemused igakuiselt. GemiusAudience’i teenus oli samuti Poola internetituru tõusuks vajalik komponent, sest see muutis reklaamide esitamise veebilehtedel reklaamiagentuuride jaoks palju tõhusamaks. Samal aastal avalikustati ka AdOcean – tööriist reklaamide esitamiseks. Tänu sellele saavad kliendid ise veebireklaami planeerida võimalikult efektiivsel viisil.
2005. aastal laiendati tegevust mitmesse Euroopa riiki, sealhulgas Eestisse. 2006. aastal ilmus tööriist gemiusHeatMap, mis illustreerib veebilehel need kohad, mida veebikülastaja kõige sagedamini klõpsab. Kaks aastat hiljem ostis ettevõte Trigon 100 protsenti Gemiuse aktsiatest.
2009. aastal loodi uus tööriist gemiusStream, mille eesmärk on heli- ja videomaterjalide mõõtmine. Alates 2010. aastast on tegevust laiendatud Türki ja Iisraeli. 2012. aastal loodi uus tööriist gemiusPrism.
2013. aastal suunati fookus veebipoodidele. Selleks loodi samal aastal veebipoodidele mõeldud tööriist gemiusShopMonitor ja soovitustööriist gemiusRecommend. Laiendati tegevust Kesk-Ida ja Põhja-Aafrika piirkonda. GemiusAudience’il arendati välja meetod mobiilse interneti mõõtmiseks.
2015. aastal võitis Gemius IAB Euroopa interneti uuringute auhinna. Võiduprojekt võimaldab näha platvormide kasutajaskonda.
Praeguseks on Gemius arendanud Poola veebiturul võimaluse näha veebilehtede kohta iga päev uuendatavat statistikat. Gemiuse uueks eesmärgiks on kombineerida interneti, televisiooni, raadio ja kirjutava pressi väljaannete analüütika üheks andmekogumiks.
Lahendus.
Selleks, et osaleda mõnes Gemiuse uuringus või kasutada teenust, tuleb kliendil veebilehele lisada vastav skript. Veebilehte külastades saadab skript informatsiooni külastamise kohta serverisse, kus toimub andmete töötlemine ja statistika kogumine. 
Teenused.
gemiusAudience.
2002. aastal loodi gemiusAudience, et mõõta päriskasutajate (ingl k "real users") arv veebilehel. Gemius Audience pakub oma uuringus kasutajate kohta sotsiaaldemograafilist uuringut. Sellega saab interneti kasutaja profiili otsida näiteks sissetuleku, elukoha, soo, vanuse ja paljude muude tegurite põhjal. 
Gemiuse igakuiseid uuringuid tehakse nüüd 24 riigis: Valgevene, Bosnia ja Hertsegoviina, Bulgaaria, Horvaatia, Tšehhi, Taani, Eesti, Ungari, Iisrael, Kasahstan, Läti, Leedu, Makedoonia, Kesk-Aasia ja Põhja-Aafrika piirkond, Moldova, Poola, Portugal, Rumeenia, Venemaa, Serbia, Slovakkia, Sloveenia, Türgi ja Ukraina.
Veebilehe kasutaja jaoks näeb see välja nii, et täiesti ootamatul hetkel avaneb käsiloleva tegevusega mitteseotud hüpikaken, milles kutsutakse osalema mingis tundmatus uuringus. Kasutajale jääb mulje, et tema veebibrauser on mingi pahavaraga nakatunud. Ootamatult avanevas aknas on tekst vigases eesti keeles ja puudub igasugune viide selle akna avamise käivitanud alglehele. Tegelikult on serveri haldaja oma veebilehele istutanud gemiusAudience scripti.
gemiusPrism.
GeniusPrism on 2012. aastal loodud tööriist interneti analüütikaks. gemiusPrism on keskkond, mis laseb analüüsida kliendi veebilehte. Selle põhjal on võimalik eri mõõdikute abil näha igapäevast statistikat.
gemiusAdOcean.
gemiusAdOcean on 2004. aastal loodud tööriist reklaamide esitamiseks veebis. AdOcean pakub reklaamide esitamise teenust. Selle toote kaudu saab planeerida, kus, millal ja kui palju reklaame esitatakse. Samuti kogutakse iga reklaami kohta vajalikku statistikat.
gemiusDirectEffect.
2003. aastal loodud directEffect pakub reklaamikampaania efektiivsuse seire teenust. Lisaks paljudele indikaatoritele, saab interneti külastajate kohta näha ka sotsiaaldemograafilist profiili, mille põhjal saab reklaami vaataja sihtrühma määrata.
gemiusShopMonitor.
2013. aastal loodud gemiusShopMonitor on erinevalt gemiusAudience’i lahendusele suunatud veebipoodidele. Eri tüüpi mõõdikute abil saab näha, kui kaua internetikasutaja keskmiselt veebipoes aega veedab, mitu toodet ostetakse, keskmist tootehinda või tellimuse kogusummat.
gemiusHeatMap.
2006. aastal loodud gemiusHeatMap on ainulaadne lahendus, mis kuvab kliendi veebilehele soojuskuvandi selle põhjal, kus internetikasutaja hiir kõige sagedamini olnud on. Selle põhjal saab klient näha, millised veebilehe osad on kõige populaarsemad ja millised mitte ning selle põhjal vajalikke muudatusi teha.
gemiusStream.
2009. aastal loodud gemiusStream on tööriist, mille eesmärgiks on analüüsida heli- ja videofaile. GemiusStreami abil saab näiteks teada, kui mitu korda on teatud videot vaadatud, kui kaua on video ajaliselt käinud ja palju muud.